
PRANEŠIMAS ŽINIASKLAIDAI
2026 m. rugpjūčio 12 d.
Būsto paskola dirbantiems savarankiškai: ką verta padaryti dar prieš pradedant būsto paieškas?
Dirbant savarankiškai kelias iki nuosavo būsto nėra sudėtingesnis, tačiau dažnai reikalauja daugiau pasiruošimo. Individuali veikla, mažoji bendrija, verslo liudijimas ar kitos nestandartinės pajamų formos pačios savaime nėra kliūtis gauti būsto paskolą, tačiau jų vertinimas skiriasi nuo įprastų darbo santykių, todėl apie finansavimą verta pradėti galvoti dar prieš ieškant būsto. Pasak „Luminor“ banko finansavimo srities vadovės Lauros Žukovės, didžiausia klaida, kurią daro savarankiškai dirbantys žmonės – apie paskolą pradėti galvoti tik tada, kai jau išsirenkamas būstas.
„Neretai atrodo, kad svarbiausia susirasti patinkantį būstą, o finansavimas – jau kitas etapas. Tačiau savarankiškai dirbantiems žmonėms viskas vyksta atvirkščiai: kuo anksčiau įvertinama finansinė situacija ir paruošiami dokumentai, tuo sklandesnis būna visas procesas. Tai leidžia išvengti situacijos, kai svajonių būstą tenka paleisti vien todėl, kad pasiruošimui prireikia daugiau laiko“, – sako L. Žukovė.
Pirmiausia – pokalbis, tik tuomet būsto paieškos
Vienas naudingiausių žingsnių – dar prieš pradedant ieškoti būsto pasikonsultuoti su banku ir įsivertinti galimas skolinimosi ribas.
„Išankstinė konsultacija padeda suprasti, kokio dydžio finansavimo galima tikėtis, kokių dokumentų gali prireikti ir ar verta dar kurį laiką stiprinti savo finansinę situaciją. Tai leidžia būsto paieškas pradėti gerokai užtikrinčiau ir išvengti nereikalingo streso, kai tinkamas būstas atsiranda greičiau nei spėjama pasiruošti paskolai“, – pabrėžia ekspertė.
Svarbiausia – pajamų stabilumas
Anot ekspertės, bankui svarbu ne tai, kokiu būdu žmogus uždirba pajamas, o kiek jos yra tvarios ir prognozuojamos.
„Individuali veikla, mažoji bendrija ar kita savarankiško darbo forma savaime nėra rizika. Vertiname, ar pajamos gaunamos nuosekliai, ar veikla vykdoma pakankamai ilgą laiką, kaip keitėsi uždarbis skirtingais laikotarpiais. Stabilumas šiuo atveju svarbesnis už vieną ar kelis itin sėkmingus mėnesius“, – pažymi „Luminor“ banko finansavimo srities vadovė.
Dėl šios priežasties savarankiškai dirbantiems žmonėms verta planuoti iš anksto ir vengti situacijų, kai didžioji dalis pajamų gaunama tik sezono metu arba jos smarkiai svyruoja.
Tvarkingi dokumentai taupo laiką
Dar vienas svarbus aspektas – aiškiai ir tvarkingai tvarkoma finansinė apskaita. Kuo lengviau galima įvertinti pajamas, išlaidas ir veiklos rezultatus, tuo greičiau vyksta paskolos paraiškos vertinimas.
„Kartais žmonės mano, kad svarbiausia yra uždirbti pakankamai. Tačiau ne mažiau svarbu tas pajamas pagrįsti. Laiku deklaruotos pajamos, tvarkinga apskaita ir aiškūs finansiniai dokumentai padeda daug greičiau įvertinti situaciją ir priimti sprendimą“, – pastebi L. Žukovė.
Ji priduria, kad verta pasirūpinti ir tuo, jog visi finansiniai įsipareigojimai būtų vykdomi laiku, o asmeniniai ir verslo finansai – kuo aiškiau atskirti.
Finansinė drausmė matoma ne tik sąskaitoje
Pasak ekspertės, būsto paskolos vertinime svarbi ne tik pajamų suma, bet ir bendri finansiniai įpročiai.
„Jeigu žmogus nuosekliai kaupia pradinį įnašą, neturi pradelstų įsipareigojimų, atsakingai naudojasi kredito produktais ir turi finansinį rezervą, tai rodo gebėjimą planuoti ilgalaikius finansus. Tokie įpročiai dažnai pasako ne mažiau nei pačios pajamos“, – teigia L. Žukovė.
Ji rekomenduoja dar prieš kreipiantis dėl paskolos peržiūrėti turimus finansinius įsipareigojimus, įvertinti mėnesio išlaidas ir, jei įmanoma, sukaupti bent kelių mėnesių būtinųjų išlaidų dydžio rezervą.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

